《自君之出矣三章 其三 济江》
明代·谢肃

晓装将北征，春江正东注。回澜涨蜀雪，远岸分楚树。

亭亭白狼峰，㵿㵿采石渡。即迎初日旭，复送残月曙。

阴阳倏旋周，何物独如故。扣船发清讴，飞凫为回顾。

孤生无百年，南北几来去。乘流虽足快，绝险自当惧。

投鞭语何誇，击楫气何怒。川岳混一家，乃不畏行路。

悠悠今古心，及此得□晤。斗酒且自陶，兹游谅难屡。

作者简介：谢肃，字原功，浙江上虞人，生卒年不详。少与唐肃齐名，时称“会稽二肃”。 学问渊博，工于书法。元至正末，张士诚据吴，谢肃慨然入见献偃兵息民之策。明初，隐于乡里。洪武十九年（1386）举明经，授福建按察司佥事，后以事下狱死。